Document ID: 32014R0097

UREDBA KOMISIJE (EU) br. 97/2014
оd 3. veljače 2014.
o izmjeni Priloga III. Uredbi (EZ) br. 110/2008 Europskog parlamenta i Vijeća o definiciji, opisivanju, prezentiranju, označavanju i zaštiti zemljopisnih oznaka jakih alkoholnih pića
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 110/2008 Europskog parlamenta i Vijeća od 15. siječnja 2008. o definiciji, opisivanju, prezentiranju, označavanju i zaštiti zemljopisnih oznaka jakih alkoholnih pića, te stavljanju izvan snage Uredbe Vijeća (EEZ) br. 1576/89 (1), a posebno njezin članak 17. stavak 8.,
budući da:
(1)
Gvatemalsko tijelo Asociación Nacional de Fabricantes de Alcoholes y Licores, osnovano u skladu s gvatemalskim pravom, podnijelo je zahtjev za registraciju „Ron de Guatemala” kao zemljopisne oznake u Prilogu III. Uredbi (EZ) br. 110/2008 u skladu s postupkom utvrđenim u članku 17. stavku 1. te Uredbe. „Ron de Guatemala” je rum koji se tradicionalno proizvodi u Gvatemali.
(2)
U skladu s člankom 17. stavkom 6. Uredbe (EZ) br. 110/2008, glavne specifikacije iz tehničke dokumentacije za „Ron de Guatemala” objavljene su u Službenom listu Europske Unije (2) u svrhu postupka ulaganja prigovora.
(3)
U skladu s člankom 17. stavkom 7. Uredbe (EZ) br. 110/2008, Francuska i nekoliko francuskih proizvođača ruma uložilo je prigovor na registraciju „Ron de Guatemala” kao zemljopisne oznake uz obrazloženje da specifikacije proizvoda i definicija ruma u skladu s gvatemalskim pravom na koje se poziva tehnička dokumentacija, nisu u skladu s definicijom ruma iz kategorije 1. Priloga II. toj Uredbi i s drugim zahtjevima te Uredbe, uglavnom u pogledu zabrane uporabe arome, bojila i zaslađivača za proizvodnju ruma, pravila o sirovinama koje se upotrebljavaju, kvaliteti vode koje se dodaje i navođenju starenja u opisivanju, prezentiranju i označivanju proizvoda.
(4)
Zahtjev za registraciju „Ron de Guatemala” uključuje detaljan opis proizvoda, koji je u skladu s definicijom ruma iz kategorije 1. Priloga II. Uredbi (EZ) br. 110/2008 i drugim zahtjevima te Uredbe. Opis pokazuje da su pravila za proizvodnju koja se primjenjuju na „Ron de Guatemala” stroža od onih koja se primjenjuju na standardni rum koji se proizvodi u toj državi.
(5)
Zahtjev za registraciju „Ron de Guatemala” kao zemljopisne oznake ispunjava sve uvjete utvrđene u članku 17. Uredbe (EZ) br. 110/2008. Komisija smatra da je prema specifikacijama tehničke dokumentacije proizvod usklađen s odgovarajućim zahtjevima zakonodavstva Unije.
(6)
Slijedom navedenog, Komisija smatra da razlozi navedeni u prigovoru na registraciju zemljopisne oznake „Ron de Guatemala” u Prilogu III. Uredbi (EZ) br. 110/2008, koji se odnose na neispunjavanje uvjeta predviđenih navedenom Uredbom, nisu utemeljeni.
(7)
Naziv „Ron de Guatemala” trebao bi se registrirati kao zemljopisna oznaka u Prilogu III. Uredbi (EZ) br. 110/2008.
(8)
Uredbu (EZ) br. 110/2008 stoga treba na odgovarajući način izmijeniti.
(9)
Mjere predviđene ovom Uredbom u skladu su s mišljenjem Odbora za jaka alkoholna pića,
DONIJELA JE OVU UREDBU:
Članak 1.
U Prilogu III. Uredbi (EZ) br. 110/2008 u kategoriji proizvoda „1. Rum”, dodaje se sljedeći unos:
„Ron de Guatemala
Gvatemala”
Članak 2.
Ova Uredba stupa na snagu trećeg dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 3. veljače 2014.

Labels: 3
18
17